b'\n_START_ARTICLE_\nJedrilica (plovilo)\n_START_PARAGRAPH_\nJedrilica je brodica koja se dijelom ili potpuno pokre\xc4\x87e jedrima. Pojam obuhva\xc4\x87a razli\xc4\x8dite brodice, od daske za jedrenje pa sve do ve\xc4\x87ih jedrilica koje nemaju karakteristike jedrenjaka. Razlika u veli\xc4\x8dini nije strogo odre\xc4\x91ena i ono \xc5\xa1to odre\xc4\x91uje jedrenjak, jedrilicu ili manje plovilo (poput daske za jedrenje) je razli\xc4\x8dito u razli\xc4\x8ditim dijelovima svijeta.\n_START_SECTION_\nGlavni dijelovi jedrilice\n_START_PARAGRAPH_\nSvaka jedrilica (osim daske za jedrenje) se sastoji od trupa, jednog ili vi\xc5\xa1e jarbola i jedrilja. Jarboli (uklju\xc4\x8duju\xc4\x87i bum) i jedrilje (uklju\xc4\x8duju\xc4\x87i i svu opremu na njima) zajedno se nazivaju "snast", a \xc4\x8deli\xc4\x8dna u\xc5\xbea i konopi (leta, pripone i zaputke) koji u\xc4\x8dvr\xc5\xa1\xc4\x87uju jarbole nazivaju se "oputa" (oputo, puta, puto). Najve\xc4\x87i broj jedrilica ima samo jedan jarbol te glavno jedro (en. mainsail) i prednje jedro (en. headsail).\n_START_SECTION_\nVrste jedrilica\n_START_PARAGRAPH_\nTrenutno postoji veliki broj razli\xc4\x8ditih vrsta jedrilica. Osim po veli\xc4\x8dini, jedrilice se mogu razlikovati po konstrukciji trupa (jednotrupne, katamarane, trimarane), vrsti kobilice (puna, peraja, krilo, pomi\xc4\x8dna i sl.), namjeni (sportska, regatna, za kru\xc5\xbena putovanja), broju i izgledu jarbola i rasporedu jedara itd.'